5.10.2022
SL
Uradni list Evropske unije
L 258/9
35.
ugotavlja, da ni sistema, ki bi poslancem, začasno odsotnim iz upravičenih razlogov, kot so porodniški in očetovski dopust, omogočal, da še naprej opravljajo svoje osnovne naloge; meni, da je to problematično, saj lahko negativno vpliva na zastopanost državljanov v Parlamentu; poudarja, da obstaja tveganje diskriminacije poslancev in njihovih volivcev, kadar takšna ureditev ni predvidena; poudarja, da glasovanje za poslanko v Parlamentu ne bi smelo privesti do pomanjkanja zastopanosti, kar je zaskrbljujoče, saj so zlasti mlajše poslanke in njihovi volivci nesorazmerno prizadeti zaradi pomanjkanja ureditve porodniškega in starševskega dopusta v Parlamentu; opozarja, da se položaj nacionalnih poslancev v takšni situaciji med državami članicami razlikuje; poziva parlamentarni Odbor za ustavne zadeve, naj zagotovi izvedljive, časovno omejene rešitve za poslance, ki so iz utemeljenih razlogov odsotni, da govorijo v razpravah in glasujejo ali se jih začasno nadomesti, in sicer z revizijo poslovnika Parlamenta in evropske volilne zakonodaje; opozarja, da so dnevnice še vedno povezane s fizično prisotnostjo v krajih dela Parlamenta;
36.
pozdravlja prizadevanja Parlamenta in predvsem zagnanost prejšnjega predsednika Sassolija, da se na treh delovnih lokacijah zagotovi dnevne solidarnostne obroke in zavetišča za ženske v ranljivem položaju, kot je odločilo predsedstvo; poleg tega pozdravlja dejstvo, da je v prvem letu pandemije covida-19 približno 65 voznikov ponudilo, da bo vozilo zdravnike, medicinske sestre in druge zdravstvene delavce na delo v nočnih izmenah;
37.
pozdravlja dejstvo, da je Parlament na začetku pandemije covida-19 zaposlenim razdelil obrazne maske iz tkanine za večkratno uporabo; ugotavlja, da je bilo treba v stavbah Parlamenta nositi medicinske obrazne maske EN14683 ali maske FFP2 za zaščito dihal, da bi izboljšali zaščito poslancev in uslužbencev ter dodatno zmanjšali izpuste okuženih delcev v izdihanem zraku;
38.
izreka pohvalo službam Parlamenta za odločitev, da bodo tudi po koncu pandemije omogočale hibridne tiskovne konference, saj lahko to novinarjem, ki niso v Strasbourgu ali Bruslju, olajša poročanje o evropskih zadevah; priporoča nadaljnji razvoj avdiovizualnih in drugih zmogljivosti v Bruslju, Strasbourgu in pisarnah Evropskega parlamenta za stike, vključno s povečanjem zmogljivosti VoxBox in posodobitvijo dvoran za tiskovne konference v Strasbourgu in Bruslju, da bodo primernejše za hibridne tiskovne konference;
Okoljski odtis delovanja Parlamenta
39.
poudarja, da mora biti Parlament na čelu uvajanja bolj digitalnih, prilagodljivih in energijsko učinkovitih načinov dela in sestankovanja, se učiti iz izkušenj med pandemijo koronavirusa in izkoristiti že opravljene naložbe v tehnologijo; ugotavlja, da je na pobudo prejšnjega predsednika Sassolija fokusna skupina za razmislek o parlamentarni demokraciji in močnejšem Evropskem parlamentu po covidu-19 med aprilom in julijem 2021 razpravljala o prihodnjem delu Parlamenta na več področjih, kot so plenarna zasedanja, parlamentarne pristojnosti, komuniciranje, zunanja diplomacija in interna organizacija; pozdravlja končno poročilo skupine s priporočili, o uresničevanju katerih bo razpravljalo predsedstvo;
40.
poziva Parlament, naj znova preuči svoje cilje za sistem za okoljsko ravnanje in presojo (EMAS) za leto 2023 in pri tem upošteva pandemijo covida-19; ponovno poziva k spremembi načrta za zmanjšanje emisij CO2, da bi ogljično nevtralnost dosegli z mednarodno priznano metodo, ki bo potrjena, na primer z mehanizmom internega določanja cen ogljika, s katerim podjetja prostovoljno izračunavajo svoj ogljični odtis in tako ovrednotijo svoje emisije toplogrednih plinov;
41.
ugotavlja, da so tri stavbe Parlamenta v Bruslju (Martens, Campoamor in vrtec Wayenberg) nedavno prejele mednarodno priznan okoljski certifikat trajnosti „BREEAM Excellence“, kar je potrditev za dolgoletno politiko in ukrepe Parlamenta, ki želi svoj nepremičninski fond postopoma preoblikovati v okoljski zgled; obžaluje, da so na bruseljski lokaciji Parlamenta trenutno štiri stavbe (četrtina vseh poslopij – Spinelli, Campoamor, Arendt, MontoyerScience) opremljene s fotonapetostnimi celicami in da te skupaj pokrivajo manj kot 2 % skupne površine streh v Bruslju; ugotavlja, da bodo fotonapetostne celice do konca leta 2022 nameščene še na treh lokacijah (100 m2 na stavbi Montoyer 70, 200 m2 na stavbi Spinelli in 52 m2 na stavbi Brandt, kjer bodo zamenjane obstoječe sončne celice), torej se bo skupna površina fotonapetostnih plošč v letu 2022 povečala za 64 %);